## L’exposició fotogràfica ‘AIRES’ arriba a l’Hospital Doctor Peset per a visibilitzar històries de persones amb patologies respiratòries cròniques

*** L’objectiu és conscienciar sobre els reptes i dificultats als quals s’enfronten els pacients en la seua vida quotidiana
* L’exposició ha recorregut durant els últims mesos els centres hospitalaris de diverses comunitats autònomes**

L’Hospital Universitari Doctor Peset de València acull des d’este dimarts, Dia Mundial de l’Asma, l’exposició fotogràfica ‘AIRES’, que arriba a València després haver recorregut diferents centres hospitalaris d’Espanya durant 2024 i que romandrà durant un mes en este hospital públic valencià.

Esta exposició pretén visibilitzar i sensibilitzar sobre les dificultats i reptes que es plantegen en la vida de les persones que patixen asma i MPOC (malaltia pulmonar obstructiva crònica).

Precisament, s’ha triat el Dia Mundial de l’Asma, que se celebra cada any el primer dimarts del mes de maig, per a inaugurar esta exposició que convertix en protagonistes els pacients que posen obertament davant la càmera per a expressar la seua perseverança, superació i històries personals.

“Volem aprofitar la commemoració d’este dia mundial per a augmenctar la consciència social respecte a l’asma greu, que afecta entre el 5-10 % dels asmàtics. Es tracta de persones amb moltes limitacions, que viuen els seus símptomes aïllant-se per a no haver de donar explicacions, que deixen de fer esport, d’anar a alguns llocs i, fins i tot, es deprimixen”, ha assenyalat la doctora Eva Martínez Moragón, cap del servici de Pneumologia de l’Hospital Universitari Doctor Peset.

Esta professional ha apuntat que l’exposició ‘AIRES’ incorpora testimoniatges reals de persones que patixen esta malaltia i això “ens sembla verdaderament important perquè els pacients que ho requerisquen acudisquen o siguen remesos a les unitats d’asma perquè puguem ajudar-los a controlar la seua malaltia”.

L’Hospital Universitari Doctor Peset compta amb una unitat especialitzada en asma greu acreditada per la Societat Espanyola d’Al·lergologia i Immunologia Clínica (SEAIC) i per la Societat Espanyola de Pneumologia i Cirurgia Toràcica (SEPAR) com a unitat d’alta complexitat amb categoria d’excel·lent a on s’atén més de 650 pacients a l’any. Esta unitat multidisciplinària compta amb especialistes de Pneumologia, Al·lergologia, Otorrinolaringologia, Infermeria, Farmàcia i Pediatria.

L’asma no és una patologia exclusiva de persones jóvens (algunes debuten amb la malaltia a partir dels 65 anys), afecta al voltant del 5 % d’adults i fins al 10 % de la població infantil. Tampoc és una malaltia banal, ja que la mitat dels asmàtics no aconseguix controlar-la adequadament i té limitacions en la seua vida diària.

**Missatge d’esperança visual**

L’exposició ‘AIRES’ està patrocinada per la Càtedra INSPIRA de la Universitat Autònoma de Barcelona (UAB), creada en 2019 per a la divulgació del coneixement de les malalties respiratòries entre la població general, així com per a investigar i desenrotllar solucions terapèutiques que milloren la qualitat de vida dels pacients i donar suport al coneixement i formació dels professionals sanitaris.

Es tracta d’una mostra fotogràfica itinerant que pretén conscienciar l’opinió pública i, en particular, els pacients respiratoris que les malalties respiratòries greus com l’asma o l’MPOC es poden superar. És un missatge d’esperança visual. Els pacients són reals i representen aspectes personals d’ells mateixos davant la malaltia.

L’exposició ha estat present en el 57 Congrés SEPAR (Societat Espanyola de Pneumologia i Cirurgia Toràcica) de València, i, abans d’arribar a l’Hospital Universitari Doctor Peset, ha recorregut l’Hospital Galdakao-Usansolo de Bilbao, l’Hospital Universitari i Politècnic La Fe de València, l’Hospital Virgen del Rocío de Sevilla, l’Hospital Universitari Puerta del Hierro de Madrid i l’Hospital Sant Pau de Barcelona.

Fecha: 06/05/2025